SVT ปลื้มกระแสจอง “ไอพีโอ” คึกคัก ดีเดย์เทรด 5 ต.ค.นี้
SVT ปิดจองไอพีโอกระแสตอบรับดีเยี่ยม เตรียมเทรด 5 ต.ค. นี้ ตอกย้ำผู้นำอันดับ 1 ด้านจำหน่ายสินค้าผ่านตู้ Vending Machine ในประเทศไทย
SVT ปิดจองไอพีโอกระแสตอบรับดีเยี่ยม เตรียมเทรด 5 ต.ค. นี้ ตอกย้ำผู้นำอันดับ 1 ด้านจำหน่ายสินค้าผ่านตู้ Vending Machine ในประเทศไทย
28 ก.ย. 2564

นายวิชา โตมานะ กรรมการผู้จัดการ สายงานวาณิชธนกิจ บริษัทหลักทรัพย์ ฟิลลิป (ประเทศไทย) จำกัด (มหาชน) ในฐานะที่ปรึกษาทางการเงินและผู้จัดการการจัดจำหน่ายและรับประกันการจัดจำหน่ายหุ้นสามัญเพิ่มทุนของ บริษัท ซันเวนดิ้ง เทคโนโลยี จำกัด (มหาชน) หรือ SVT เปิดเผยว่า การเสนอขายหุ้นสามัญเพิ่มทุนให้แก่ประชาชนทั่วไปเป็นครั้งแรก (IPO) ของ SVT จำนวนไม่เกิน 200 ล้านหุ้น ราคาหุ้นละ 2.54 บาท ในช่วงเปิดจองซื้อ ระหว่างวันที่  22-23 และ 27 กันยายน 2564 พบว่า SVT ได้รับการตอบรับที่ดีจากนักลงทุนทั้งจากกองทุนทั้งในประเทศและจากต่างประเทศ
รวมถึงนักลงทุนรายย่อย สะท้อนความเชื่อมั่นที่มีต่อปัจจัยพื้นฐานที่แข็งแกร่งของ SVT โดยมีแผนเข้าจดทะเบียนในตลาดหลักทรัพย์แห่งประเทศไทย (SET) ในกลุ่ม Commerce วันที่ 5 ตุลาคมนี้
ด้านนางอาภัสรา ภาณุพัฒนา กรรมการผู้อำนวยการ SVT ผู้ดำเนินธุรกิจค้าปลีกผ่านเครื่องจำหน่ายสินค้าอัตโนมัติ (Vending Machine) ภายใต้แบรนด์ SUN Vending เปิดเผยว่า การเสนอขาย IPO ในครั้งนี้ประสบความสำเร็จอย่างดีเยี่ยม ตอกย้ำความเป็นผู้นำด้านธุรกิจค้าปลีกผ่านเครื่องจำหน่ายสินค้าอัตโนมัติ (Vending Machine) และเป็นบริษัทชั้นนำที่มีประสบการณ์ความเชี่ยวชาญมายาวนานกว่า 20 ปี มีโรงงงานผลิตประกอบ(Refurbishment) เป็นของตนเองและมีเครื่องจำหน่ายสินค้าอัตโนมัติ (Vending Machine-VM) ติดตั้งให้บริการมากกว่า 13,884 เครื่อง ครอบคลุมพื้นที่ให้บริการ 26 จังหวัด ผ่านศูนย์กระจายสินค้าและดูแลรักษาเครื่อง VM (Logistics center) รวม 11 สาขา ทำให้บริษัทมีสินค้าให้บริการถึงประมาณ 700 รายการ (SKUs)
รวมถึงบริษัทฯ มีส่วนแบ่งทางการตลาด 44% ในแง่ของจำนวนเครื่องที่ติดตั้ง ณ สิ้นปี 2563 ซึ่งถือเป็นผู้นำอันดับ 1 ของประเทศไทย นับเป็นผู้นำธุรกิจค้าปลีก ที่นำเทคโนโลยีเข้ามาเสริมความแข็งแกร่งให้ธุรกิจ ถือเป็นบริษัทที่ประกอบธุรกิจหลักจำหน่ายสินค้าผ่าน Vending Machine รายแรก ที่เข้าจดทะเบียนในตลาดหลักทรัพย์แห่งประเทศไทย (SET)